Nog ŉ aardbewing skud ItaliëDie foto is Maandag in Norcia, Italië geneem. Foto: AP Photo/Gregorio Borgia Italië is Donderdag weer deur ŉ aardbewing getref, die soveelste een die afgelope maand. Donderdag se aardbewing het 4,8 gemeet en in die Macerata -omgewing voorgekom. Die episentrum was sowat 3 km van Pieve Torina op ŉ diepte van sowat 10 km. Daar was nie onmiddellik berigte van lewensverlies of groot skade nie. ŉ Kragtige aardbewing van 6,6 het Sondag sentraal en suidelike Italië getref. Die aardbewing het Sondag omstreeks 07:40 plaasgevind. Verskeie aardbewings het op 26 Oktober naby die dorpie Visso voorgekom. Die sterkste hiervan het 6,1 gemeet, met verskeie ligter skokke wat dit voorafgegaan het en weer op die grote gevolg het. Die episentrum was 10 km onder die oppervlak, wat as vlak beskou word, en veroorsaak het dat verskeie geboue ineengestort het. Verskeie mense is beseer, en een persoon is aan ’n hartaanval dood. Dit is dieselfde omgewing waar ’n skudding van 6,2 in Augustus die lewe van sowat 300 mense geëis het. Foto: AP Photo/Gregorio Borgia